ยอดใช้จ่าย-เติมเงินอีมันนี่เดือนพ.ย.โตพรวด50%
ธปท.เผยเดือน พ.ย.ใช้จ่ายและเติมเงินอีมันนี่โตสูง 50% นันแบงก์โตแซงแบงก์ทุกด้าน
28 ก.พ. 2560

ธปท.เผยเดือน พ.ย.ใช้จ่ายและเติมเงินอีมันนี่โตสูง 50% นันแบงก์โตแซงแบงก์ทุกด้าน
ธนาคารแห่งประเทศไทย (ธปท.) รายงานเงินอิเล็กทรอนิกส์ (อีมันนี่) ที่ให้บริการการชำระเงินทางอิเล็กทรอนิกส์ (อี-เพย์เมนต์) อีกประเภท ที่ผู้ให้บริการที่เป็นธนาคารพาณิชย์ และมิใช่สถาบันการเงิน (นันแบงก์) ต้องรายงานต่อ ธปท. ล่าสุด ณ สิ้นเดือน พ.ย. 2559 พบว่า อีมันนี่ขยายตัวสูงต่อเนื่องเมื่อเทียบกับระยะเดียวกันปีก่อน โดยมีมูลค่าการใช้จ่ายรวมเพิ่ม 2,872 ล้านบาท หรือ 50.67% จาก 5,668 ล้านบาท เพิ่มเป็น 8,540 ล้านบาท แบ่งเป็นมูลค่าการใช้จ่ายผ่านผู้ให้บริการที่เป็นนันแบงก์ 7,951 ล้านบาท และผ่านธนาคารพาณิชย์ 588 ล้านบาท
สำหรับมูลค่าการเติมเงินการใช้บริการอีมันนี่เดือน พ.ย. 2559 เทียบกับระยะเดียวกันปีก่อน มีมูลค่าเพิ่มขึ้น 2,908 ล้านบาท หรือ 51.46% จาก 5,652 ล้านบาท เพิ่มเป็น 8,561 ล้านบาท ส่วนใหญ่เป็นการเติมเงินผ่านบริการของนันแบงก์ 7,980 ล้านบาท ทำให้บริการของ นันแบงก์โตสูงและมีมูลค่ามากกว่าบริการของแบงก์ที่ 581 ล้านบาท
ทั้งนี้  จำนวนบัตรหรือบัญชีผู้ใช้บริการอีมันนี่ในปัจจุบันมีทั้งสิ้น 38.3 ล้านบัญชี เพิ่มขึ้นจากระยะเดียวกันปีก่อน 7.53 ล้านบัญชี หรือ 24.5% แบ่งเป็นบัญชีของธนาคาร 2.1 ล้านบัญชี อีก 36.2 ล้านบัญชี เป็นของนันแบงก์ อย่างไรก็ดี ทั้งมูลค่าการใช้จ่าย การเติมเงิน หรือจำนวนบัญชีผู้ใช้ ที่ผ่านบริการของ นันแบงก์เติบโตสูงกว่าบริการของธนาคารพาณิชย์ค่อนข้างมาก เนื่องจากธนาคารยังไม่รุกบริการด้านนี้ ทั้งที่บริการเหล่านี้เติบโตในอัตราสูงมาต่อเนื่องตามแนวโน้มความนิยมของผู้บริโภคที่เลือกใช้มากขึ้นตามความสะดวก